କାହା ଶରଣରେ ଯୁବବାହିନୀ ଉପଦେଷ୍ଟା ପ୍ରକାଶ? - ସତ୍ଯର ସ୍ବର ନିର୍ଭୟ\nକାହା ଶରଣରେ ଯୁବବାହିନୀ ଉପଦେଷ୍ଟା ପ୍ରକାଶ?\nବିଜୁ ବାହିନୀର ଉପଦେଷ୍ଟା ପ୍ରକାଶ ତି୍ରପାଠୀ ଓ ତାଙ୍କର ସହଯୋଗୀମାନେ ସହିଦନଗର ଥାନା ଭିତରେ ପଶି ଥାନାଧିକାରୀଙ୍କ ସମେତ ୮ ପୁଲିସଙ୍କୁ ମାଡ ମାରି ଲହୁଲୁହାଣ କରିବା ସହ ଥାନା ଭିତରେ ବ୍ୟାପକ ଭଙ୍ଗାରୁଜା ଘଟଣା ରାଜଧାନୀରେ ଆତଙ୍କ ଖେଳାଇଛି । ଏହି ଘଟଣାରେ ବିଜୁବାହିନୀ ଗୁନ୍ଦାଗିରି ଆଗରେ କମିଶନରେଟ୍ ପୁଲିସ ଆତ୍ମସମର୍ପଣ କରିଥିଲା ।\nପୁଲିସକୁ ଆକ୍ରମଣ ଘଟଣାକୁ ୨୪ ଘଣ୍ଟାରୁ ଅଧିକ ସମୟ ବିତିଯାଇଥିଲେ ମଧ୍ୟ ପୁଲିସ ମୁଖ୍ୟ କାର୍ପଟଦାର ପ୍ରକାଶଙ୍କୁ ଗିରଫ ନ କରି ଅପରଗୋଷ୍ଠୀର ଜଣେ ଯୁବକଙ୍କୁ ଗିରଫ କରି ପୁଲିସ ହାତବାନ୍ଧି ବସିବା ବଡ ପ୍ରଶ୍ନବାଚୀ ସୃଷ୍ଟି କରିଛି । କାରଣ ଏଭଳି ଦଙ୍ଗା ଭିଆଇଥିବା ଯୁବବାହିନୀର ଉପଦେଷ୍ଟା ପ୍ରକାଶ ତି୍ରପାଠୀ ୩ ପ୍ରଭାବଶାଳୀ ବିଧାୟକଙ୍କ ଅତି ଘନିଷ୍ଟ । ତେଣୁ ପ୍ରଶ୍ନ ଉଠିବା ସ୍ୱଭାବିକ ଯେ, କେଉଁ ପ୍ରଭାବଶାଳୀ ବିଧାୟକଙ୍କ ଶରଣପଶିଛନ୍ତି ପ୍ରକାଶ? ଏହା ମଧ୍ୟ କୁହାଯାଉଛି ଯେ,ଘଟଣାକୁ ଚାପି ଦେବାକୁ ଜଣେ ଟାଣୁଆ ବିଜଦ ବିଧାୟକ ପୁଲିସ କମିଶନରଙ୍କ ଉପରେ ଚାପ ସୃଷ୍ଟି କରୁଛନ୍ତି । ଧର୍ମକୁ ଆଖିଠାର ଭଳି ପୁଲିସ କମିଶନର ସତ୍ୟଜିତ୍ ମହାନ୍ତି କହିଛନ୍ତି,ଅଭିଯୁକ୍ତଙ୍କ ବିରୋଧରେ କଠୋର କାର୍ଯ୍ୟାନୁଷ୍ଠାନ ଗ୍ରହଣ କରାଯିବ । ଏବେ ପ୍ରଶ୍ନ ଉଠୁଛି ଆଉ କେତେ ଘଣ୍ଟା ପରେ ପୁଲିସ ଅଭିଯୁକ୍ତମାନଙ୍କୁ ଗିରଫ କରିବ? ଯଦି ଭାଜପା କିମ୍ବା କଂଗ୍ରେସ ଦଳର କର୍ମୀମାନେ ଏଭଳି କାନ୍ଦ ଭିଆଇଥାନ୍ତେ ତା ହେଲେ ପୁଲିସ ଚୁପ ହୋଇ ବସିଥାନ୍ତା ? ଶାସକ ଦଳର ଚାପ ଆଗରେ କେତେ ଦିନ କମିଶନରେଟ୍ ପୁଲିସ ମୁନ୍ଦ ନୁଆଁଇ କାମ କରିବ ? ଯେଉଁଠି ରାଜ୍ୟରେ ପୁଲିସ ସୁରକ୍ଷିତ ନୁହେଁ, ସେଠି ଜନସାଧାରଣ କିଭଳି ସୁରକ୍ଷିତ ରହିବେ ତାହାକୁ ନେଇ ଏବେ ପ୍ରଶ୍ନବାଚୀ ସୃଷ୍ଟି ହୋଇଛି । ସେହିପରି ଏହି ଘଟଣାରେ ଯୁବବାହିନୀ ମୁଖ୍ୟ ମଧ୍ୟ ନିରବ ରହିବା ଚର୍ଚ୍ଚାକୁ ଖୋରାକ ଦେଇଛି ଯେ, ଯାହାସବୁ ହୋଇଛି ତାହା ଯୁବବାହିନୀ ମୁଖ୍ୟଙ୍କ ଜାଣତରେ ହୋଇଛି ଏବଂ ସେ ମଧ୍ୟ ପ୍ରକାଶଙ୍କୁ ସୁରକ୍ଷା ଦେଉଛନ୍ତି ।\nଘଟଣା ଯାହା ଘଟିଲା ତାହା ଠିକ୍ ନୁହେଁ, ହେଲେ ଘଟଣାକୁ ଆଉ ଆଗକୁ ବଢ଼ାନି । କମ୍ ସମୟ ଭିତରେ ସମାଧାନ କରିଦିଅ । ଘଟଣା ଆଗକୁ ବଢ଼ିଲେ ଭଲ ନୁହେଁ । ଆହତ ସବ୍ ଇନ୍ସପେକ୍ଟର ଅଭୟ ପତିଙ୍କୁ ପ୍ରକାଶ ସମାଧାନ କରିବାକୁ ଧମକ ଦେବା ଘଟଣା ସମସ୍ତଙ୍କୁ ଆଶ୍ଚର୍ଯ୍ୟ କରିଛି । ଏନେଇ ଶ୍ରୀ ପତି କହିଛନ୍ତି ଯେ, ଶାସକଦଳର ଗୁନ୍ଦାମାନେ ଥାନା ଭିତରେ ପଶି ପୁଲିସକୁ ଆକ୍ରମଣ କଲେ, ପୁଲିସ ଧମକ ଦେବା ଘଟଣା ମୋତେ ମର୍ମାହତ କରିଛି । ହେଲେ ବଡ ଅଫିସରମାନେ ଚୁପ୍ କାହିଁକି, ବୋଧେ ଉପର ମହଲରୁ ତାଙ୍କ ଉପରେ ଚାପ ପଡୁଛି ? ଶ୍ରୀ ପତିଙ୍କ ଏଭଳି ବୟାନ କମିଶନରେଟ୍ ପୁଲିସ ଆଲୋଡନ ସୃଷ୍ଟି କରିଛି ।
